
TARPTAUTINIO VIEŠOJO PIRKIMO „GEOGRAFIŠKAI NUO ELEKTROS ENERGIJOS VARTOJIMO VIETŲ NUTOLUSIOS VĖJO ELEKTRINĖS NUOMA“ 
ATVIRO KONKURSO SPECIALIOSIOS PIRKIMO SĄLYGOS

I. BENDROSIOS NUOSTATOS IR PIRKIMO OBJEKTO APRAŠYMAS

Šiame dokumente vartojamos sąvokos aiškinamos taip, kaip jos apibrėžtos Bendrosiose pirkimo sąlygose ir Lietuvos Respublikos viešųjų pirkimų įstatyme (toliau – VPĮ).
	1.
	Perkančioji organizacija

	UAB „Palangos komunalinis ūkis“, juridinio asmens kodas 152409729, adresas Ganyklų g. 34, 00126 Palanga, darbo laikas: I-IV 07:30-12:00 ir 12:45-16:30, V 07:30-12:00 ir 12:45-15:15. Perkančioji organizacija yra PVM mokėtoja.

	2.
	Pirkimo objektas
	Geografiškai nuo elektros energijos vartojimo vietų nutolusios vėjo elektrinės nuoma,  įskaitant aptarnavimo ir priežiūros paslaugas.
Išsamus Pirkimo objekto aprašymas pateikiamas Specialiųjų pirkimo sąlygų (toliau – SPS) priede Nr. 1 „Techninė specifikacija“.
Jeigu apibūdinant pirkimo objektą techninėje specifikacijoje ar kituose pirkimo dokumentuose nurodytas konkretus modelis ar tiekimo šaltinis, konkretus procesas, būdingas konkretaus tiekėjo tiekiamoms prekėms ar teikiamoms paslaugoms, ar prekių ženklas, patentas, tipai, konkreti kilmė ar gamyba, turi būti laikoma, kad kiekviena tokia nuoroda yra pateikta su žodžiais „arba lygiavertis“. 
Jeigu apibūdinant pirkimo objektą techninėje specifikacijoje ar kituose pirkimo dokumentuose nurodytas standartas, techninis liudijimas ar bendrosios techninės specifikacijos (Europos standartą perimantis Lietuvos standartas, Europos techninio įvertinimo patvirtinimo dokumentas, informacinių ir ryšių technologijų bendrosios techninės specifikacijos, tarptautinis standartas, kitos Europos standartizacijos organizacijų nustatytos techninių normatyvų sistemos, nacionaliniai standartai, nacionaliniai techniniai liudijimai arba nacionalinės techninės specifikacijos, susijusios su darbų projektavimu, sąmatų apskaičiavimu ir vykdymu bei prekių naudojimu), turi būti laikoma, kad kiekviena tokia nuoroda yra pateikta su žodžiais „arba lygiavertis“. 

	3.
	Pirkimo objekto skaidymas į dalis; pirkimo objekto neskaidymo į dalis argumentai
	Tarptautinis viešasis pirkimas atviro konkurso būdu. Pirkimo objektas – geografiškai nuo elektros energijos vartojimo vietų nutolusios vėjo elektrinės nuoma, įskaitant jos aptarnavimo ir priežiūros paslaugas – yra funkciškai ir techniškai vientisas. Vėjo elektrinės nuoma bei jos eksploatavimo laikotarpiu būtinos aptarnavimo ir priežiūros paslaugos yra tarpusavyje tiesiogiai susijusios ir skirtos tam pačiam rezultatui – užtikrinti nepertraukiamą ir tinkamą nuomojamos vėjo elektrinės eksploatavimą bei elektros energijos gamybą. Atsižvelgiant į pirkimo objekto techninį ir funkcinį vientisumą bei siekiant užtikrinti aiškią vieno tiekėjo atsakomybę už nuomojamos vėjo elektrinės tinkamą eksploatavimą, aptarnavimą ir priežiūrą visą sutarties vykdymo laikotarpį, pirkimo objekto skaidymas į dalis yra netikslingas.

	4.
	Pirkimo rūšis pagal vertę
	Tarptautinis pirkimas

	5.
	Nuorodos į išankstinį informacinį skelbimą, paskelbtą Europos Sąjungos leidinių biuro, taip pat paskelbtą CVP IS, kituose leidiniuose ir internete, jeigu apie pirkimą buvo skelbta iš anksto
	Išankstinis informacinis skelbimas apie šį pirkimą nebuvo paskelbtas.

	6.
	Informacija apie numatomą skelbti savanoriško ex ante skaidrumo skelbimą
	Šiame pirkime Perkančioji organizacija savanoriško ex ante skaidrumo skelbimo skelbti nenumato.

	7.
	Rezervuota teisė dalyvauti pirkime
	Perkančioji organizacija nerezervuoja teisės dalyvauti pirkime VPĮ 23 arba 24 straipsnyje nurodytiems tiekėjams
	8.
	Pasiūlymų vertinimo kriterijus
	Mažiausia pasiūlyta kaina

	9.
	Alternatyvūs pasiūlymai
	Neleidžiami

	10.
	Informacija apie tai, ar į Komisijos posėdžius kviečiami dalyvauti stebėtojai, jų dalyvavimo sąlygos
	Nekviečiami

	11.
	Žaliasis pirkimas
	Pirkimas priskiriamas žaliajam pirkimui vadovaujantis Lietuvos Respublikos aplinkos ministro 2011 m. birželio 28 d. įsakymu Nr. D1-508 patvirtinto Aplinkos apsaugos kriterijų taikymo, vykdant žaliuosius pirkimus, tvarkos aprašo 4.4.1 papunkčiu, kadangi perkamas aplinkosauginis ir aplinkai palankus produktas, patenkantis į 2015 m. lapkričio 24 d. Komisijos įgyvendinimo reglamente (ES) 2015/2174 nustatytą orientacinį aplinkosauginių ir aplinkai palankių prekių bei paslaugų sąrašą – atsinaujinančių išteklių energija ir atsinaujinančios energijos elektrinės.
Pirkimo objektas – geografiškai nuo elektros energijos vartojimo vietų nutolusios vėjo elektrinės nuoma, įskaitant jos aptarnavimo ir priežiūros paslaugas – yra susijęs su elektros energijos gamyba iš atsinaujinančių energijos išteklių. Vėjo elektrinėje elektros energija gaminama naudojant vėjo energiją, todėl jos eksploatavimas sudaro sąlygas naudoti atsinaujinančių išteklių energiją ir mažinti su elektros energijos gamyba iš iškastinio kuro susijusį poveikį aplinkai.

	12.
	Kontaktinis asmuo
	Projektų vadovė Veronika Šimkienė, +37068781492, veronika.simkiene@palkom.lt 

	13.
	Pirkimo sąlygų kalba
	Lietuvių

	14.
	Pasiūlymų pasirašymas kvalifikuotu elektroniniu parašu
	Pasiūlymas gali būti pasirašytas fiziniu parašu arba kvalifikuotu elektroniniu parašu. Jeigu tiekėjas dokumentus tvirtina naudodamas elektroninį, o ne fizinį parašą, elektroninis parašas turi atitikti VPĮ 22 straipsnio 11 dalies 2 ir 3 punktuose nustatytus reikalavimus. Perkančiajai organizacijai kilus abejonių dėl dokumentų tikrumo, ji turi teisę reikalauti pateikti dokumentų originalus. Gali būti:
14.1 pateikiami kvalifikuotu elektroniniu parašu pasirašyti elektroninėmis priemonėmis suformuoti dokumentai;
14.2	skaitmeninės dokumentų kopijos (fiziniu parašu tvirtinami dokumentai turi būti pateikiami pasirašyti ir nuskenuoti).

	15.
	Susitikimai su tiekėjais dėl pirkimo dokumentų paaiškinimo
	Perkančioji organizacija neketina rengti susitikimų su tiekėjais dėl pirkimo dokumentų paaiškinimo.

	16.
	Pirkimo objekto apžiūra
	Pirkimo objekto (-ų) apžiūra Perkančiosios organizacijos iniciatyva nebus vykdoma.  

	17.
	Pasiūlymų galiojimo užtikrinimas
	Tiekėjas privalo užtikrinti savo pasiūlymo galiojimą netesybomis – bauda, kuri sudaro 5 % nuo pasiūlyme nurodytos bendros kainos be PVM.

Ši bauda taikoma šiais atvejais:
1.	dalyvis iki perkančiosios organizacijos nurodyto termino pabaigos nepateikia jokios prašomos informacijos dėl pateikto pasiūlymo patikslinimo, papildymo arba paaiškinimo, neįprastai mažos kainos pagrindimo ar aritmetinių klaidų ištaisymo, nepateikia informacijos dėl pašalinimo pagrindų nebuvimo ar kvalifikaciją pagrindžiančių dokumentų;
2.	dalyvis atsisako savo pasiūlymo arba jo dalies (pasiūlyme nurodyto pirkimo objekto, jo kiekio (apimties), siūlomų kainų, tiekimo ar mokėjimo terminų, kitų pasiūlyme nurodytų sąlygų), nors pasiūlymo galiojimo terminas dar nebus pasibaigęs;
3.	laimėjęs viešąjį pirkimą dalyvis atsisako sudaryti pirkimo sutartį pagal šiose pirkimo sąlygose pateiktą SPS 6 priedą Sutarties projektas. Jei iki perkančiosios organizacijos nurodyto laiko nepasirašo pirkimo sutarties, laikoma, kad dalyvis atsisakė sudaryti pirkimo sutartį.

Bauda turi būti sumokėta per 10 kalendorinių dienų nuo perkančiosios organizacijos raštiško reikalavimo pateikimo dienos. Jei tiekėjas nesumoka baudos nustatytu terminu, perkančioji organizacija turi teisę ją išieškoti teisės aktų nustatyta tvarka.

	18.
	Tiekėjų pašalinimo pagrindų, kvalifikacijos ir kitų reikalavimų tikrinimas
	1. Tiekėjo pašalinimo pagrindai nurodyti SPS  priede Nr. 3.
2. Tiekėjų kvalifikacijos reikalavimai nurodyti SPS  priede Nr. 5.


	19.
	Tiekėjo pasiūlyme turi būti:

	19.1. Užpildyta pasiūlymo forma pagal SPS 2 priedą „Pasiūlymo forma“.
19.2. Tiekėjo, kiekvieno ūkio subjektų grupės nario ir kiekvieno ūkio subjekto, kurio pajėgumais tiekėjas remiasi, atskirai užpildytas Europos bendrasis viešųjų pirkimų dokumentas (EBVPD) pagal SPS 4 priedą.
19.3. Įgaliojimas arba kitas dokumentas, patvirtinantis asmens teisę tiekėjo vardu pateikti ir pasirašyti pasiūlymą, jeigu pasiūlymą pateikia arba pasirašo ne juridinio asmens vadovas, o jo įgaliotas asmuo.
19.4. Jungtinės veiklos sutartis, jeigu pasiūlymą pateikia ūkio subjektų grupė. Jungtinės veiklos sutartyje turi būti pateikta Bendrosiose pirkimo sąlygose reikalaujama informacija.
19.5. Užpildyta tiekėjo deklaracija dėl atitikties Tarybos reglamento (ES) Nr. 833/2014 5k straipsnio reikalavimams pagal SPS 7 priedą. Deklaraciją atskirai pateikia tiekėjas ir kiekvienas ūkio subjektų grupės narys. Deklaracijoje taip pat pateikiama informacija apie subtiekėjus ir ūkio subjektus, kurių pajėgumais remiamasi, jeigu jų dalyvavimas sudaro daugiau kaip 10 procentų pirkimo sutarties vertės.
19.6. Užpildyta deklaracija dėl VPĮ 45 straipsnio 2¹ dalies 1–3 punktuose nustatytų sąlygų pagal SPS 8 priedą. Jeigu pasiūlymą pateikia ūkio subjektų grupė, deklaraciją atskirai pateikia kiekvienas grupės narys. Deklaracijoje taip pat pateikiama informacija apie pasitelkiamus subtiekėjus, ūkio subjektus, kurių pajėgumais remiamasi, siūlomos prekės ir jos sudedamųjų dalių gamintojus bei juos kontroliuojančius asmenis.
19.7.  Informacija ir tai pagrindžiantys dokumentai apie žemės sklypą (identifikaciniai duomenys), kuriame įrengta VE, ir teisėtą jos valdymo pagrindą.
19.8. Valstybinės energetikos reguliavimo tarybos išduotas leidimas gaminti elektros energiją, vykdant Veiklos elektros energetikos sektoriuje leidimų išdavimo taisyklių VII skyriuje ir Lietuvos Respublikos atsinaujinančių išteklių energetikos įstatymo 20¹ straipsnio 8 dalyje nurodytas sąlygas, kopija arba lygiavertis dokumentas.
19.9. Jeigu tiekėjas remiasi kito ūkio subjekto pajėgumais, – dokumentai, patvirtinantys, kad atitinkami ištekliai tiekėjui bus realiai prieinami visą pirkimo sutarties vykdymo laikotarpį. Tokiais dokumentais gali būti sutartys, preliminariosios sutartys, ketinimų protokolai, vienašaliai įsipareigojimai ar kiti lygiaverčiai dokumentai.
19.10. Jeigu tiekėjas remiasi kito ūkio subjekto finansiniu ir ekonominiu pajėgumu, – tiekėjo ir atitinkamo ūkio subjekto pasirašytas dokumentas, kuriuo jie įsipareigoja solidariai atsakyti už pirkimo sutarties įvykdymą.
19.11. Jeigu tiekėjas numato pasitelkti subtiekėjus, kurių pajėgumais nesiremia, – informacija apie jiems numatomą perduoti pirkimo sutarties dalį. Jeigu konkretus subtiekėjas pasiūlymo pateikimo metu yra žinomas, nurodomas jo pavadinimas, juridinio asmens kodas, kontaktiniai duomenys ir pateikiamas sutikimas dalyvauti vykdant pirkimo sutartį.
19.12. Kiti pirkimo dokumentuose aiškiai nurodyti dokumentai ir informacija, kuriuos privaloma pateikti kartu su pasiūlymu.
Tiekėjas turi nurodyti, kuri pasiūlyme pateikta informacija yra konfidenciali, ir pagrįsti jos konfidencialumą. Informacija gali būti laikoma konfidencialia tik VPĮ 20 straipsnyje nustatytais pagrindais.

	20.
	Sutarties sąlygų įvykdymo užtikrinimas
	BPS skyriaus „Sutarties sąlygų įvykdymo užtikrinimas“ nuostatos dėl banko garantijos ar draudimo bendrovės laidavimo šiam pirkimui netaikomos. Sutarties vykdymas užtikrinamas sutartyje nustatytomis netesybomis. 

	21.
	Kalba, kuria turi būti parengtas pasiūlymas
	[bookmark: _Hlk208977751]Pasiūlymas turi būti parengtas lietuvių kalba. Jei kurie nors su pasiūlymu teikiami dokumentai parengti ne lietuvių kalba, turi būti pateiktas tikslus vertimas į lietuvių kalbą. Perkančiajai organizacijai turint įtarimų dėl pasiūlyme pateikto dokumento vertimo kokybės ir (ar) jo atitikties dokumento originalo turiniui, perkančioji organizacija reikalauja pateikti vertimą atlikusio asmens parašu ir vertimų biuro antspaudu (jei turi) patvirtintą šio dokumento vertimą. Kilus ginčui, pirmenybė yra teikiama dokumentams ar dokumentų vertimui lietuvių kalba, išskyrus pasiūlymo galiojimo užtikrinimo dokumentą, kai pirmenybė teikiama originaliam tekstui.  Perkančioji organizacija gali nereikalauti vertimų, jeigu iš pateiktų dokumentų jai įmanoma įsitikinti pasiūlymo atitiktimi.

	22.
	Pirkimo ne iš CPO pagrindimas 
	Pirkimas atliekamas nesinaudojant CPO katalogu, nes jame nėra perkamų prekių.

	23.
	Avansas
	Netaikomas

	24. 
	Finansavimas
	Pirkimui skirta maksimali lėšų suma – 400 000,00 Eur be PVM. Į šią sumą įskaičiuojami visi per visą sutarties galiojimo laikotarpį su geografiškai nuo elektros energijos vartojimo vietų nutolusios vėjo elektrinės nuoma susiję kaštai, įskaitant vėjo elektrinės nuomos mokestį, jos aptarnavimo, techninės priežiūros ir remonto paslaugas, gedimų šalinimą, atsargines dalis, administravimo išlaidas bei visas kitas pirkimo dokumentuose nustatytas išlaidas, kurias pagal sutartį turi padengti tiekėjas.



PRIEDAI:
	1 priedas. Techninė specifikacija

	2 priedas. Pasiūlymo forma 

	3 priedas. Tiekėjų pašalinimo pagrindai

	4 priedas. Europos bendrasis viešųjų pirkimų dokumentas 

	5 priedas. Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai

	6 priedas. Sutarties projektas

	7 priedas. Tiekėjo deklaracija 

	8 priedas. Deklaracija dėl VPĮ 45 str.



